Pustaka Miri anjur Ceramah Komuniti Virtual
MIRI: Pustaka Negeri Sarawak, Miri dengan kerjasama ECT Training Enterprise akan menganjurkan Ceramah Komuniti Virtual bertajuk ‘Trust Your Dream’, Isnin depan. Ceramah berkenaan akan dilakukan melalui saluran Youtube rasmi Perpustakaan (Saluran Pustaka Sarawak) dan laman Facebook rasmi (pustaka.sarawak) bermula dari 10 pagi hingga 11 pagi. Pustaka Miri menerusi satu kenyataan berkata, ceramah virtual ini akan disampaikan oleh fasilitator yang berpengalaman dan berbakat, Nurulisa Poli, merupakan jurulatih, penasihat dan perunding bertauliah dari Certified Professional Image Consultant. Katanya, pengalaman dan kepakaran beliau dalam industri latihan tidak hanya terbatas pada latihan mental, tetapi juga keunikannya dalam menyampaikan kuliah atau latihan yang berkaitan dengan tiga elemen seperti psikologi, keperibadian dan imej. “Justeru, orang ramai dijemput untuk menghadiri program ini yang akan dijalankan secara virtual tentang pentingnya kita harus mengejar impian kita, menaruh kepercayaan yang tinggi pada diri sendiri untuk mencapainya serta mempelajari kaedah atau cara yang dapat kita gunakan untuk menggapai impian yang kita dambakan. “Objektif utama program ini adalah untuk membantu peserta memahami pentingnya kita harus bersungguh- sungguh, mempunyai fokus diri yang tinggi serta arah hidup yang jelas,” katanya. Di samping itu, katanya, peserta juga akan diberi bimbingan serta tips yang berguna dalam memahami serta membina keyakinan diri dalam mencapai impian mereka. “Masyarakat amatlah digalakkan untuk menghadiri ceramah virtual yang menarik dan penuh interaktif ini dan untuk menyertai sesi virtual tersebut tiada caj akan dikenakan,” jelasnya. Untuk maklumat yang lebih lanjut, orang ramai boleh menghubungi pustakawan Pustaka di talian 085-422525 atau whatsApp di 0115-882-0533. 
See author's posts
